Diari Oficial de la Generalitat Valenciana


Sumari del DOGV 9709, del 23-10-2023 (2023/10274)

RESOLUCIÓ d'11 de octubre de 2023, de la Conselleria de Sanitat, per la qual es modifica el calendari de vacunació i immunització sistemàtica infantil de la Comunitat Valenciana.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   9709

Data del DOGV
:   23-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10305


Data del document
:   11-10-2023

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * vacunació

RESOLUCIÓ d'11 de octubre de 2023, de la Conselleria de Sanitat, per la qual es modifica el calendari de vacunació i immunització sistemàtica infantil de la Comunitat Valenciana. [2023/10829]  
La Resolució de 28 de febrer de 2023, de la Conselleria de Sanitat (DOGV 9555/16.03.23) incloïa en el calendari de vacunació infantil de la Comunitat Valenciana la vacunació sistemàtica contra el meningococ B en la població infantil amb una pauta 2+1 als 2, 4 i 12 mesos d'edat d'acord amb les últimes evidències científiques publicades i les recomanacions nacionals i internacionals de diversos organismes i societats científiques, com l'Associació Espanyola de Pediatria i organismes internacionals com l'ECDC.  
La Comissió de Salut Pública del Consell Interterritorial de l'SNS el 17 de novembre de 2022 i, posteriorment, el Consell Interterritorial de l'SNS el 19 de desembre van aprovar el calendari comú de vacunació al llarg de tota la vida i van introduir diverses modificacions com la vacunació de grip en xiquets fins als cinc anys.  
Recentment, la Comissió de Salut Pública va aprovar el 12 de juliol de 2023 perquè es publicara document Recomanacions d'utilització de Nirsevimab contra el virus respiratori sincicial per a la temporada 2023-2024, elaborat per la Ponència de Programa i Registre de Vacunacions 2023. https://www.sanidad.gob.es/areas/promocionPrevencion/vacunaciones/comoTrabajamos/docs/Nirsevimab.pdf  
  
Per les raons anteriors es considera oportú modificar el calendari de vacunacions i immunitzacions sistemàtiques infantils de la Comunitat Valenciana per a adaptar-lo a les últimes recomanacions nacionals i internacionals.  
  
Per tot l'anterior, resolc:  
  
Primer. Objecte  
Actualitzar el calendari de vacunació i immunització sistemàtica infantil de la Comunitat Valenciana.  
  
Segon. Vacunes i immunitzacions incorporades en la infància i adolescència  
1. S'incorpora la vacunació contra la grip en la infància des dels 6 als 59 mesos de vida.  
2. Es continuarà amb la vacunació contra la grip en la infància i adolescència en les persones pertanyents als grups de risc aprovats anualment per la Comissió de Salut Pública.  
3. S'incorpora la immunització contra el virus respiratori sincicial amb un anticòs monoclonal per a la població infantil amb alt risc de malaltia greu per VRS fins als dos anys i per a tots els nascuts entre l'1 d'abril de 2023 i el 31 de març de 2024, seguint el que s'estableix en el document Recomanacions d'utilització de Nirsevimab contra el virus respiratori sincicial per a la temporada 2023-2024.  
  
Tercer. Calendari de vacunació  
Les vacunes i altres productes farmacèutics inclosos en el calendari, així com les dosis i les edats òptimes en les quals s'han d'administrar són les que apareixen en l'annex.  
  
Quart. Vacunació i immunització infantil  
1. Aquells xiquets i xiquetes que presenten un calendari incomplet de vacunació en relació amb l'establit per les autoritats sanitàries hauran d'adequar aquest calendari a les recomanacions oficials.  
2. Els xiquets i xiquetes residents a la Comunitat Valenciana hauran de vacunar-se contra la grip i immunitzar-se contra el virus sincicial respiratori d'acord amb els criteris establits per la direcció general amb competències en matèria de salut pública.  
3. Els xiquets i xiquetes amb factors de risc específics es vacunaran seguint les recomanacions que establisca en cada cas la direcció general amb competències en matèria de salut pública.  
4. Igualment, els xiquets i xiquetes residents a la Comunitat Valenciana que realitzen viatges a l'estranger hauran de vacunar-se amb aquelles vacunes indicades en cada cas per a la protecció dels riscos relacionats amb el viatge.  
5. S'aprofitarà qualsevol contacte amb els serveis sanitaris especialment els establits en el programa de salut del xiquet sa, per a revisar i actualitzar els calendaris vacunals de cada xiquet i xiqueta.  
  
Cinqué. Prescripció, administració i registre de les vacunes  
1. Les vacunes i la immunització incloses en el calendari de vacunació i immunització sistemàtica infantil sempre que s'administren seguint els criteris que s'hi estableixen, no necessitaran la prescripció individualitzada per personal facultatiu. En qualsevol cas, sempre es tindran en compte les contraindicacions o precaucions en l'administració de les diferents vacunes i les establides per les autoritats sanitàries.  
  
2. Les vacunes incloses en el calendari de vacunació i immunització sistemàtica infantil, així com aquelles que s'establisquen en els programes de vacunació específics, s'administraran de manera gratuïta, sense perjudici de la possible reclamació del pagament quan existisquen tercers obligats a això, en tots els punts de vacunació o unitats establides per la conselleria amb competències en matèria de sanitat.  
És de compliment obligat el registre de les dosis administrades en el Sistema d'Informació Vacunal (SIV) de la Comunitat Valenciana.  
  
3. Els centres no dependents de la Conselleria de Sanitat acollits al conveni de col·laboració signat en el seu moment entre la direcció general amb competències en matèria de salut pública i la Societat Valenciana de Pediatria hauran de seguir el calendari de vacunacions sistemàtiques infantil i els protocols de conservació i registre de les vacunes administrades.  
  
Sisé. Estratègies de vacunació  
La direcció general amb competències en matèria de salut pública establirà les estratègies oportunes per a garantir la protecció adequada d'aquelles cohorts de població que es vegen afectades pels canvis en el calendari de vacunació, així com d'aquelles que siguen necessàries per a aconseguir les millors cobertures possibles per a cada vacuna.  
  
Seté. Eficàcia  
Aquesta resolució entrarà en vigor l'endemà de la publicació en el Diari Oficial de la Generalitat Valenciana, a partir d'aquesta data queda sense efectes la resolució de 28 de febrer de 2023.  
  
València, 11 d'octubre de 2023.- El conseller de Sanitat: Marciano Gómez Gómez.